Granice Srbije su zatvorene, osim za državljane Srbije koji se vraćaju iz inostranstva, kao i za diplomate i strane državljane sa boravišnom dozvolom. Za građane Srbije koji dolaze iz inostranstva obavezna je samoizolacija.

Rekao je da će od 1. aprila biti povećane plate zdravstvenim radnicima za 10 odsto, i da niko u javnom sektoru neće dobiti otkaz, kao i da plate neće padati uopšte. Naš cilj je da ukinemo sve autobuske linije i vozne, da nemamo prevoz, naš cilj je da ljudi budu u kući, za radnike ćemo obezbediti posebni autobus, naveo je.

Od 20h do 5h sati ujutro uvodi se zabrana kretanja svim licima, niko ne može da bude na ulici, sem organa na zadatku i onih koji imaju radnu obavezu u trećoj smeni, saopštio je predsednik Vučić na konferenciji za novinare u Beogradu.

1 : 02 U BiH dodatne restrikcije - zabranjena javna okupljanja U Bosni i Hercegovini od srede ujutro stupaju na snagu dodatne restrikcije čiji je cilj sprečavanje svih masovnih okupljanja kako bi se usporilo širenje koronavirusa.

0 : 12 Tači zahteva od skupštine da proglasi vanredno stanje, Kurti se ne slaže Kosovski predsednik Hašim Tači, posle sastanka Saveta za bezbednost, predložio je kosovskoj skupštini da proglasi vanredno stanje na Kosovu nakon što je broj zaraženih osoba korona virusom dostigao 19. Kosovski premijer Aljbin Kurti se ne slaže, smatra da je mera ekstremna i nepotrebna.

23 : 57 Stefanović: Oformićemo dve hale za karantin, na severu i jugu zemlje Ministar unutrašnjih poslova Srbije Nebojša Stefanović izjavio je da će srpski državljani koji se vraćaju u zemlju, a nemaju gde da sprovedu mere samoizolacije, biti smešteni u karantine. "Ne možemo da sprečimo naše državljane da se vrate u Srbiju, ali možemo da apelujemo na njih. Za njih je najzdravije da ostanu u samoizolaciji tamo gde se nalaze", rekao je on.

23 : 44 Vlada o zabrani kretanja - potrebna saradnja građana, nema razloga za paniku Vlada Srbije donela je večeras dodatne mere zabrane kretanja u cilju suzbijanja širenja korona virusa, saopšteno je posle vanredne sednice.

23 : 20 Ministar u Vladi Republike Srpske pozitivan na koronavirus Ministar za ekonomske odnose i regionalnu saradnju u Vladi Republike Srpske Zlatan Klokić pozitivan je na korona virus, potvrđeno je za N1 iz Vlade RS.

23 : 20 Žarković Rakić – država će morati da se zaduži, Ćurčić – misliti i na najugroženije Država će morati da se zaduži kako bi umanjila posledice epidemije, ocenila je Jelena Žarković Rakić sa Ekonomskog fakulteta u Beogradu. Danilo Ćurčić iz organizacije A11 upozorava da se merama moraju biti uključene i najugroženije kategorije društva, kako ne bi bili dodatno marginalizovani merama. Što kraće epidemija traje to je bolje za sve, smatra Zoran Petrović, direktor Američke privredne komore u Srbiji.

22 : 22 I Belgijanci moraju da ostanu kod kuće osim u vanrednim slučajevima Od sutra u podne u Belgiji se zbog epidemije koronavirusa zatvaraju sve trgovine, osim prodavnica hrane, apoteka, pošti, a građani su pozvani da ostanu kod kuće, odlučio je Savet za nacionalnu bezbednost.



Te mere ostaju na snazi do 5. aprila, kada će se ponovno procenjivati situacija.

22 : 21 Plenković negativan na koronavirus Predsednik Vlade Andrej Plenković zbog kašlja, a s obzirom na odgovornu dužnost koju obavlja, obavio je testiranje na prisutnost koronavirusa i nalaz je negativan, saopštio je portparol Vlade Marko Milić.

22 : 06 Danska zatvara sve radnje osim prehrambenih i apoteka Danska premijerka Mete Frederiksen saopštila je da će u cilju borbe protiv novog koronavirusa biti zatvorene sve radnje osim prehrambenih i apoteka i da se uvodi zabrana okupljanja više od 10 osoba i na otvorenom i u zatvorenom prostoru.



Frederiksen je rekla da će te dodatne mere za sprečavanje širenja koronavirusa biti na snazi od sutra do 30. marta.

22 : 03 Prva žrtva koronavirusa u Brazilu U Brazilu je preminula prva žrtva zaraze koronavirusom, dok veliki gradovi Sao Paulo i Rio de Žaneiro uvode mere kojima pokušavaju usporiti širenje epidemije.

21 : 47 Brnabić: EU ponudila pomoć Srbiji, ali sada ne može da je pruži Izvor: Tanjug/Predsedništvo Srbije Premijerka Ana Brnabić izjavila je u Beogradu da je Evropska unija ponudila pomoć Srbiji u borbi protiv koronavirusa, ali da u ovom trenutku ne može da je pruži.



Brnabić je rekla da je na današnjoj video konferenciji lidera sa Zapadnog Balkana, austrijskog kancelara Sebastijana Kurca i evropskog komesara za proširenje Olivera Varhejia, EU ponudila Srbiji da joj pošalje spisak svega što je neophodno.



"Rekli su nam da dostavimo potrebe i da će nam pružiti podršku kad budu mogli, a trenutno nemaju te stvari ni za sebe", kazala je Brnabić na konferenciji za novinare s predsednikom Aleksandrom Vučićem.

21 : 33 Venecuela traži pet milijardi evra od MMF za borbu protiv virusa Venecuela traži hitnu pomoć od pet milijardi evra od Međunarodnog monetarnog fonda da bi se izborila sa posledicama epidemije novog koronavirusa u već ruiniranoj privredi.



Predsednik Nikolas Maduro u pismu upućenom generalnoj direktorki MMF Kristalini Georgijevoj naveo je da venecuelanska vlada preduzima razne preventivne mere posle strogih kontrola da zaštiti venecuelanski narod od virusa.

21 : 32 Italijanski naučnici: Koronavirus je inteligentan, oslabiće da bi preživeo Koronavirus će vremenom oslabiti i postati manje zarazan. To je jedini način njegovog opstanka, upravo to će se i dogoditi, virus je inteligentan, poručila je naučnica Elisa Vićenci.



Ona je proučavala SARS, svinjski grip i ZIKA virus kao šef Odeljenja za virusnu patogenezu i biološku sigurnostu Centru za istraživanje San Rafaele, a sad je i u timu za koronavirus sa imunologom Albertom Mantovanijem sa italijanskog univerziteta Humanitas.

21 : 11 Lideri EU dogovorili zatvaranje spoljne granice na 30 dana Lideri država članica Evropske unije dogovorili su se da će uvesti zabranu putovanja za većinu stranih državljana na 30 dana, kako bi sprečili širenje koronavirusa, prenosi agencija Anadolija.

21 : 06 Španija traži pomoć od Kine, pre svega u medicinskim sredstvima Španija, četvrta najteže pogođena zemlja u pandemiji koronavirusa, zatražila je od Kine isporuku medicinskih sredstava. Premijer Španije Pedro Sančes rekao je da je poziv Kini za pomoć upućen prošle nedelje i da je o tome telefonom razgovarao s kineskim predsednikom Si Đinpingom, prenosi AP.

20 : 44 Gradonačelnik Prokuplja: Uz intervenciju policije primorani da poštuju izolaciju Gradonačelnik Prokuplja Aleksandar Simonović izjavio je da veći broj Prokupčana koji su došli iz Švajcarske nije poštovao mere Ministarstva zdravlja o kućnoj izolaciji, pa su danas, uz intervenciju policije, smešteni u kućnu izolaciju.



On je istakao da je taj problem sada u potpunosti rešen, jer će policija kontrolisati da oni iz kućnog karantina ne izlaze na ulice u narednih 14 dana.

20 : 43 U Severnoj Makedoniji 31 slučaj koronavirusa U Severnoj Makedoniji je dijaknostikovano pet novih slučajeva koronavirusa, čime ukupan broj obolelih sada iznosi 31.



Ministar zdravlja Severne Makedonije Venko Filipče rekao je da su među pet novoobolelih četiri zdravstvena radnika privatne ambulante u Debru, gradiću koji je od petka u karantinu.

20 : 40 Švajcarski zdravstveni sistem pred kolapsom Švajcarski zdravstveni sistem mogao bi da se uruši do kraja meseca, ako novi koronavirus nastavi da se širi sadašnjom stopom, upozorio je vladin zvaničnik.



Švajcarske vlasti procenjuju da je 2.650 ljudi pozitivno na koronavirus, a 19 ljudi umrlo i da će prema predviđanjima taj broj verovatno porasti sledećih nedelja.

20 : 40 Italijanska zastava na zgradi Vlade Kosova Na zgradi Vlade Kosova večeras je u znak solidarnosti sa Italijom i žrtvama koronavirusa u toj zemlji postavljena italijanska državna zastava.



Italija danas proslavlja 159. godinu ujedinjenja i suočava se sa velikom opasnošću zajedo sa celim svetom, ali će sigurno je trijumfovati, navodi se u saopštenju Vlade Kosova.



"Građani Kosova su uvek zahvalni nama prijateljskoj zemlji i svako od nas sa njima saoseća. Srećno i da izađete svetla obraza", dodaje se u saopštenju.

20 : 35 Bugarski ski centar Bansko stavljen u karantin Grad Bansko gde se nalazi najveći bugarski ski centar stavljen je u četrnaestodnevn karantin pošto su ustanovljena tri slučaja zaraženih koronavirusom, javile su bugarske vlasti.



Potvrđeno je da su zaražene tri osobe, uključujući jedno devetogodišnje britansko dete ,u Banskom, mestu od 13.000 stanovnika, gde su odmah zatvorene staze i turisti izolovani u svom hotelu.



Ovo je prvo mesto stavljeno u karantin u Bugarskoj gde je do sada zabeležen 81 sluičaj zaraženih koronavirusom, dok je dvoje obolelih umrlo.

20 : 34 Registrovana prva dva slučaja koronavirusa u Crnoj Gori Prva dva slučaja koronavirusa registrovana su u Crnoj Gori, saopštio je premijer te zemlje Duško Marković.



Kako prenosi RTCG, radi se o dve pacijentkinje stare 72 i 47 godina, a obe su u Crnu Goru došle iz pogođenih područja.

20 : 13 Vučić: Od sutra u 10h zabranjen izlazak licima starijim od 65 godina Predsednik Aleksandar Vučić izjavio je da je Vlada Srbije donela odluku da je od sutra ujutro od 10 sati apsolutno zabranjen izlazak licima starijim od 65 godina u urbanim sredinama, u seoskim sredinama - zabranjen je izlazak licima starijim od 70 godina.



Od sutra od 20 do 5 sati ujutro uvodi se zabrana kretanja svim licima, niko ne može da bude na ulici, sem organa na zadatku i onih koji imaju radnu obavezu u trećoj smeni, dodao je.

20 : 07 U Hrvatskoj potvrđeno 69 slučajeva U Hrvatskoj su potvrđena još četiri slučaja zaraze koronavirusom koji su registrovani u Klinici za infektivne bolesti "Dr Fran Mihaljević", saopštio je Nacionalni štab civilne zaštite. "Imamo četiri nova pozitivna bolesnika, što znači da je ukupan broj zaraženih 69", rekao je na redovnoj sednici Štaba ministar zdravstva Vili Beroš.

20 : 02 Ukupan broj zaraženih koronavirusom na Kosovu porastao na 19 Nacionalni institut javnog zdravlja na Kosovu objavio je da su još dve osobe zaražene korona virusom čime je broj zaraženih povećan na 19. Radi se o dvema osobama poreklom iz Đakovice, muškarac star 54 i žena od 49 godina, koji su na Kosovo došli iz Diseldorfa u Nemačkoj. Samo u utorak je otkriveno pet novih slučajeva zaraze koronavirusom na Kosovu.

19 : 57 Još 345 osoba umrlo u Italiji od koronavirusa, novobolelih ima 3.526 Još 345 osoba umrlo je u Italiji u poslednja 24 časa od novog koronavirusa, a novoobolelih je 3.526, objavile su vlasti. Broj umrlih u Italiji povećan je na 2.503 osoba, dok je zaraza do sada potvrđena kod 31.506 ljudi, navodi AP.

19 : 56 Nacionalni koordinacioni tim za zarazne bolesti Crne Gore doneo je nove mere i preporuke u zaštiti građana od koronavirusa. Privremeno je obustavljen javni prevoz putnika u međugradskom, prigradskom i gradskom saobraćaju autobusima i kombijima, kao i javni prevoz putnika u unutrašnjem železničkom saobraćaju.

19 : 55 Telefoni dežurnih službi zauzeti, uvesti "četbot" za savete građanima Ako bi se ova tehnika primenila i kada ove informacije uđu u bazu podataka, nadležni organi mogli bi da brzo steknu sliku kome je neophodna hitna pomoć, a kome samoizolacija i nad kojim pacijentima treba obaviti nadzor.

19 : 54 Kako je za đake prošao prvi školski "onlajn" dan... Jedna od mera tokom vanrednog stanja je i zatvaranje vrtića, škola i visokoobrazovnih institucija. Jutros je počela da se sprovodi nastava na daljinu, putem kanala i platformi RTS. Evo kako je protekao prvi školski "onlajn" dan.

19 : 53 Strah od koronavirusa zatvara granice EU Od sutra, granice EU biće zatvorene. Putovanje bez viza biće suspendovano na 30 dana, uz mogućnost da ta odluka bude produžena. Posle preporuke Evropske komisije, sa ovom merom borbe protiv koronavirusa u video konferenciji treba da se saglase i lideri svih zemalja članica Unije.

19 : 39 Drugi dan vanrednog stanja: Manje ljudi, ograničen rad, prodavnice snabdevene Izvor: N1 Šta su donele mere države drugog dana od uvođenja vanrednog stanja? Na ulicama su primetne su manje gužve. Šalteri javnih službi su zatvoreni, a penzionerima je za to vreme omogućeno da račune za komunalije mogu da plate naknadno. Kada je u pitanju snabdevenost u radnjama, kupci kažu da za sada ima svega.



Dok je vanredno stanje na snazi, šalteri javnih preduzeća i službi neće raditi. Račune je moguće plaćati elektronskim putem, a penzionerima je omogućeno da ih plate naknadno, bez obračunavanja kamate, kako ne bi izlazili iz kuća.

19 : 38 SAD, Nemačka i Kina razvijaju vakcine protiv koronavirusa Testiranje vakcine protiv koronavirusa na dobrovoljcima počelo je juče. Četiri volontera su dobila vakcinu u istraživačkom centru u Sijetlu, u SAD. Blizu početka testiranja su i naučnici u Nemačkoj i Kini.



Prva osoba koja je primila vakcinu je Dženifer Haler, 43-godišnja majka dvoje dece.



Svaka od 45 zdravih osoba dobiće dve injekcije u razmaku od mesec dana, a naučnici se nadaju da će imunološki sistem ispitanika dobro reagovati.

19 : 37 SZO: Zatvaranje škola i granica usporava pandemiju, ali je ne zaustavlja Radikalne mere kao zatvaranje škola i granica mogu da uspore pandemiju novog koronavirusa ali je ne mogu zaustaviti, rekao je direktor ogranka Svetske zdravstvene organizacije za Evropu.



Drakonske mere verovatno neće omogućiti da se zaustavi, već samo da se uspori širenje virusa, rekao je Hans Kluge u razgovoru za Frans pres.



"Virus je tu i treba ga ograničiti u okviru društva", rekao je on i dodao da svaka evropska vlada treba da nađe "uravnotežene" i trajne mere na društvenom i ekonomskom planu da zaštiti svoje stanovništvo.

19 : 37 Niški policajci koji obilaze kućne karantine uskoro svi dobijaju zaštitnu opremu Policijski službenici, koji su u Nišu na zadacima bez zaštitnih maski i rukavica, dobiće ih uskoro, jer je MUP obezbedio dodatne količine, tvrde u niškoj Policijskoj upravi na pitanje N1 kada će policajci koji posećuju ljude u kućnim karantinima u Nišu bez maski, iako se susreću sa potencijalno zaraženim ljudima, dobiti zaštitnu opremu.



Poštovanje mere kućne samoizolacije u toku vanrednog stanja proverava policija, rečeno je u Štabu za vanredne situacije u ovom gradu, ali su se pojedini građani žalili da se policija kreće bez neophodne zaštitne opreme, iako je rečeno da maske i rukavice službenici moraju imati.

19 : 36 Gensek FSS: Odlaganje najbolje, poseban pozdrav Kokezi Generalni sekretar Fudbalskog saveza Srbije Jovan Šurbatović kaže da je odluka o odlaganju EURO 2020. za godinu dana najbolja, te da su iz UEFA poželeli brz oporavak predsedniku srpskog saveza Slaviši Kokezi, koji je pozitivan na koronavirus.



Šurbatović je u ime FSS učestvovao u video-konferenciji sa čelnicima UEFA, gde je doneta odluka da se kontinentalni šampionat održi od 11. juna do do 11. jula 2021. godine.

19 : 35 U Rasinskom okrugu 232 osobe pod nadzorom Na području Rasinskog okruga nema potvrđenih slučajeva korona virusa, dok je pod nadzorom 232 ljudi, saopšteno je iz Zavoda za javno zdravlje u Kruševcu.



Od sredine prošle nedelje pod zdravstveni nadzor stavljene su 232 osobe na osnovu rešenja sanitarne inspekcije koja su im uručena prilikom ulaska u Srbiju po dolasku iz Italije, Nemačke, Švajcarske, Austrije, ili su se samoinicijativno javili.



Na infektivnom odeljenju kruševačke bolnice opservirano je šest pacijenata kod kojih je razmatrana mogućnost korona virusa; kod četiri osobe ta sumnja je odbačena, dok su rezultati dve testirane osobe bili negativni.



Trenutno su na tom odeljenju smeštene dve osobe, sprovode se dijagnostičke procedure i ako bude potrebno one će biti testirane na korona virus.

19 : 34 Bastać: Stavite starogradski i novobeogradski kol centar na listu Predsednik beogradske opštine Stari grad Marko Bastać apelovao je na Upravu grada Beograda i Beokom da u svoje liste uvrste i brojeve telefona kol centara opština Novi Beograd i Stari grad, koji su namenjeni za informisanje građana o koronavirusu.



"Apelujem na one koji rade u Gradskoj upravi i Beokom servisu da pokušaju da budu normalni i da na listu brojeva na koje se Beograđani mogu javiti uvrste i brojeve za ljude koji žive na Novom Beogradu i Starom gradu. I na ove dve opštine, naime, postoje kontakt centri koji funkcionišu već neko vreme i nije normalno da budu izostavljeni", kazao je Bastać u pisanoj izjavi.



Istakao je da je u opštini Stari grad, u skladu sa ograničenim resursima, organizovan volonterski servis koji je na usluzi pre svega najstarijim sugrađanima, ali i svima kojima je pomoć potrebna.

19 : 33 Nova.rs: Volonteri SNS u Smederevskoj Palanci penzionerima naplaćuju 1000 dinara U Smederevskoj Palanci volonteri SNS-a, koji bi trebalo da besplatno pomažu penzionerima u vreme koronavirusa, naplaćuju svoje usluge do hiljadu dinara, tvrde penzioneri iz toga mesta za portal Nova.rs.



"Dam novac volonteru SNS-a da ode da mi kupi hleb, mleko i jaja, a on mi uzme 1.000 dinara za tu uslugu”, rekla je za portal Nova.rs Rada Jovanović (70) iz Smederevske Palanke.



Ona je dodala da niko ne može da veruje šta se dešava, a da je njoj i ovako mala penzija, kao i da će ako se ovako nastavi, da potroši sav novac koji ima.

19 : 05 Nastava u Srbiji i na internetu Ministarstvo prosvete saopštilo je da je od danas počela nastava na daljinu za sve učenike u Srbiji, koju je moguće pratiti na TV kanalu RTS 3, internet platformi RTS Planeta i na sajtu RTS.



Nastava se odvija na specijalizovanom internet podsajtu RTS-a.



Raspored nastave istaknut je na sajtu Ministarstva prosvete.



Raspored časova koji se emituju svakoga dana od osam ujutro do 18 časova na televizijskom programu RTS 3, dostupan je u Programskoj šemi.

19 : 04 Aviokompanije traže pomoć da se izbore sa posledicama koronavirusa U 2008. godini banke su bile u prvoj liniji pogođenih velikom ekonomskom krizom, a 2020. u jeku pandemije kovid-19 zbog koje se prizemljuju avioni, aviokompanije iz celog sveta su te koje traže pomoć i neke od njih neće preživeti šok.



Mešavina straha i zabrana putovanja dovela je do pada tražnje i otkazivanja više od 185.000 letova.



Nezavisni analitičar iz tog sektora sa bazom u Singapuru Brendan Sobi rekao je da je svetska situacija bez presedana i niko ne zna koliko će trajati i kakav će biti uticaj.

19 : 03 Izdavačke kuće nude besplatno korišćenje onlajn udžbenika za osnovce Brojne izdavačke kuće ponudile su danas osnovcima u Srbiji besplatno korišćenje onlajn udžbenika tokom pandemije korona virusa i vanrednog stanja u Srbiji.

19 : 02 Šuvakov: Učenje na daljinu treba da bude ozbiljnije od gledanja televizije Izvor: N1 Nastava na daljinu podrazumeva interakciju i neophodno je da bude dvosmerna, ocenio je nekadašnji pomoćnik ministra prosvete Milovan Šuvakov koji se nalazi u SAD. On je dodao da svakako jeste dobro što je Ministarstvo obrazovanja odmah pripremilo zamenu za nastavu pošto je obustavljen rad škola.



Šuvakov, koji se nalazi u Minesoti, rekao je da je visokoškolsko obrazovanje u SAD, zbog sprečavanja širenje epidemije, premešteno u sajber prostor, odnosno odvija se onlajn, što se i u svakodnevnim okolnostima inače primenjuje.

19 : 01 Atanacković: Smanjivanjem obaveza, privrednici će moći da isplate čiste zarade Izvor: N1 "Nismo ni očekivali u Uniji poslodavaca da će doći do predloga na Socijalno-ekonomskom savetu, ali smanjivanjem obaveza koje preivrednik ima, biće u situaciji da višak, ako bi bio oslobođen plaćanja poreza i doprinosa, može da isplati kao čistu platu", rekao je za N1 Nebojša Atanacković iz Unije poslodavaca.



Atanacković je rekao da na Socijalno-ekonomskom nije bilo zaključaka i da su predstavnici ministarstava preneli mere za koje su već čuli iz medija.

18 : 14 Policiji u Šapcu dostavljen spisak 173 osobe koje su došle iz inostranstva Gradonačelnik Šapca Nebojša Zelenović izjavio je da je policijskoj upravi tog grada dostavljen spisak od 173 osobe koje su došle iz inostranstva i koje su upućene na kućnu izolaciju u borbi protiv širenja koronavirusa. Kako je saopštila informativna služba gradske uprave, Zelenović je tokom akcije podele maski i rukavica radnicima u prodaji, rekao da će Ministarstvo unutrašnjih poslova sprovoditi kontrolu i da tokom dana očekuje izveštaj.

18 : 09 Još sedam slučajeva koronavirusa u Srbiji U Srbiji je do danas u 18 časova registrovano ukupno 72 potvrđena slučaja zaraze koronavirusom, saopštilo je Ministarstvo zdravlja na sajtu Covid19.rs.



Od poslednjeg izveštaja do danas u 18 časova, testirani su uzorci 39 osoba od kojih je sedam pozitivnih i 32 negativna na novi koronavirus.

18 : 02 Dve "korona žurke" u Bavarskoj, policija najavila strože kazne Policija u Bavarskoj morala je da rastera dve takozvane "korona žurke", nakon što su se mladi okupili uprkos merama koje zabranjuju javna okupljanja kako bi se sprečilo širenje opasnog koronavirusa koji odnosi živote. Oko sto ljudi se okupilo u ponedeljak uveče u parku u bavarskom gradu Nirnbergu kako bi organizovali žurku.

17 : 54 Sindikat GSP: Broj vozila nedovoljan, vozače fizički odvojiti od putnika Saobraćajni sindikat GSP "Beograd" uputio je predloge Kriznom štabu grada Beograda za rešavanje problema u gradskom prevozu nastalih uvodjenjem vanrednog stanja zbog koronavirusa.



U saopštenju je ukazano da je stupanjem na snagu subotnjeg reda vožnje, propisanog vanrednim stanjem, tokom jutarnjeg špica stovrena gužva i da je broj vozila bio nedovoljan.



Sindikati traže da se vozačima obezbede maske, da se nastavi sa dostavljanjem antibakterijskih sprejeva i da se razmotri mogućnost ulazaka na druga, treća i četvrta vrata na svim linijama u Beogradu, a ne samo na linijama koje gravitiraju ka prigradskim naseljima, kao i da se trakom ili na neki drugi način, fizički odvoji vozač od putnika na jednobrazan način kao što je rešeno u nekim evropskim gradovima.

17 : 49 Radnici Ikee u skladištu našli 50.000 maski, odmah donirane lokalnoj bolnici Osoblje švedskog proizvođača nameštaja Ikea pronašlo je u jednom od svojih skladišta tovar od 50.000 zaštitnih maski za lice i doniralo ih lokalnoj bolnici. Zvaničnik švedskog lanca Johan Anderson naveo je da je saznao da se bolnice suočavaju sa nedostatkom zaštitne opreme usled epidemije koronavirusa zbog čega je o "pronalasku" obavestio Univerzitetsku bolnicu "Salgrenska" u Geteborgu.

17 : 37 Britanska kraljica se na nekoliko nedelja povlači u dvorac Vindzor Britanska kraljica Elizabeta Druga će nekoliko nedelja boraviti u svom dvorcu Vindzor oko 40 kilometara od Londona, kao mera predostrožnosti u borbi protiv koronavirusa, saopštila je Bakingemska palata.

17 : 35 Nove mere u Kikindi - zatvorene skoro sve radnje, dezinfekcija javnih površina Pokrajinski štab za vanredne situacije izdao je naredbu da se zbog šitenje virusa u Kikindi obustavi rad svih ugostiteljskih objekta, svih pijaca, kao i da se zatvore sve trgovinske radnje, osim apoteka i prehrambenih prodavnica. Naređena je dezinfekcija svh javnih površina, i određena izolacija za osobe koje su imale kontakte sa onima koji su smešteni u karantin.

17 : 22 Rolan Garos odložen za septembar Organizatori Rolan Garosa objavili su da drugi Gren slem sezone neće biti održan kao što je planirano krajem maja i početkom juna zbog pandemije koronavirusa. Takmičenje u Parizu pomereno je za period od 20. septembra do 4. oktobra, ali je i to podložno promenama.

17 : 20 Grupa od tri muškarca ukrala 100.000 zaštitnih maski u Ukrajini Tri muškarca osumnjičena za krađu 100.000 sanitarnih maski u jeku krize koronavirusa uhapšeni su u Ukrajini, javile su vlasti te zemlje. Krajem prošle nedelje lopovi su napali više preprodavaca maski i uzeli njihovu robu, navedeno je u saopštenju ukrajinskog glavnog tužioca.

17 : 19 Džared Leto bio 12 dana izolovan u pustinji, nije znao za koronavirus Glumac Džared Leto se vratio sa meditacije u pustinji, gde, po njegovim rečima, „nije imao pojma“ o koronavirusu jer nije bilo telefona ni ostalih sredstava komunikacije. Popularni glumac se u utorak oglasio na Tviteru nakon 12 dana provedenih u pustinjskoj izolaciji. U tom periodu, bioskopi širom sveta su zatvoreni, a snimanja za mnoge filmove i serije su obustavljena.

17 : 08 Marić apeluje na Ponoša da prestane sa iznošenjem netačnih tvrdnji Pomoćnik ministra unutrašnjih poslova i načelnik Sektora za vanredne situacije Predrag Marić apelovao je na potpredsednika Narodne stranke Zdravka Ponoša da prestane sa iznošenjem netačnih i paušalnih tvrdnji koje mogu dovesti do nepotrebnog uznemirenja građana, imajući u vidu ozbiljnost trenutne situacije.



Marić u pisanoj izjavi podseća da su demantovane tvrdnje Ponoša da nije aktiviran Republički štab za vanredne situacije i ukazao da on iznosi nove manipulacije navodom da štab "prilično izvesno ništa nije uradio".

17 : 06 U Alžiru zatvorene sve džamije i mesta za molitve Alžirske vlasti su odlučile da zatvore sve džamije i mesta za molitve, i zabrane kolektivne molitve u okviru borbe protiv širenja novog koronavirusa.

16 : 57 Pomoć starijim građanima u Pirotu Gradonačelnik Pirota i komandant Gradskog štaba za vanredne situacije Vladan Vasić najavio je da će sutra početi da radi Kol centar Gradske uprave i da će građani kojima je potrebna pomoć moći da obrate na brojeve 010-305-567 i 010-305-577.



Vasić je na konferenciji za novinare u Gradskoj upravi rekao da je ovaj Kol centar namenjen pre svega starijim osobama i samcima koji nemaju kome da se obrate za pomoć.



"Pozivam građane na međugeneracijsku solidarnost prema najstarijima koji su i najugroženiji. Svakog dana posle 15 časova biće trijaža poziva i određivanje prioriteta, a pomoć će volonteri deliti sutradan" rekao je Vasić.

16 : 53 Poziv Fonda za inovacionu delatnost Fond za inovacionu delatnost pozvao je mala i srednja preduzeća da predlože projekte i prijave se za finansijsku podršku za rešavanje problema koja se tiču zdravlja i dobrobiti stanovništva, izazvanih pandemijom Covid-19 virusa.



Podrška je namenjena mikro, malim i srednjim preduzećima registrovanim u Srbiji, a iznos podrške po pojedinačnom projektu iznosi do šest miliona dinara.



Prijave se podnose putem imejla na adresu: [email protected]

16 : 43 Smederevska Palanka zatvorila kafiće, kafane, pijacu, kladionice... Krizni štab za vanredne situacije opštine Smederevska Palanka doneo je odluku po kojoj od jutros ne rade ugostiteljski objekti, pijaci, kladionice, sale za izdavanje, a sve u cilju suzbijanja širenja koronavirusa.



U razgovoru za TV N1 predsednik opštine Smederevska Palanka Nikola Vučen rekao je da je ta odluka doneta uz saglasnost ugostitelja u toj opštini, kao i da je razlog to što su primetili da nekoliko ljudi koji su se poslednjih dana vratili iz inostranstva, ne poštuju striktno mere o samoizolaciji.



Vučen je dodao i da je Krizni štab odlučio da od prodavaca na lokalnoj pijaci otkupi svu lako kvarljivu robu (jaja, mlečne proizvode, povrće...), a mlađi volonteri koje opština zaduži će tu robu dostaviti prvenstveno starijim sugrađanima, ali i svima onima koji ne mogu da izađu iz kuće.

16 : 39 Pokrajinski ombudsman pozvao na odgovornost i solidarnost Pokrajinski ombudsman pozvao je građane da budu odgovorni i solidarni i naveo da će broj zaraženih koronavirusom zavisiti i od ponašanja samih građana.

16 : 30 Kraće radno vreme u tržnom centru u Kragujevcu, bioskop ne radi Jedan broj zakupaca prostora u najposećenijem šoping centru "Kragujevac Plaza" je želeo da privremeno obustavi rad, ali je rukovodstvo odlučilo da može samo da se skrati radno vreme - do 18 časova.



Za razliku od zakupaca, bioskop u Plazi je potpuno prekinuo rad. Bioskop Sinepleks Kragujevac Plaza je danas obavestio javnost da će do daljnjeg biti zatvoren zbog suzbijanja širenja koronavirusa.



Kako prenosi portal InfoKG, posećenost Plaze osetno je opala u proteklim danima, a naročito od proglašenja vanrednog stanja.

16 : 28 I patrijarh se pridržava propisanih mera Poglavar Srpske pravoslavne crkve (SPC) patrijarh Irinej primio je, u Patrijaršiji, stručni tim srpskih lekara i kao "građanin starije životne dobi", pozvao na pridržavanje mera koje su propisali.



Patrijarh je "odlučio je da svojim ličnim primerom, kao građanin starije životne dobi, pokaže kako se treba žrtvovati i pridržavati neophodnih restriktivnih mera koje propisuje struka i državni organi", saopštio je njegov kabinet.

16 : 11 Putin: Situacija je pod kontrolom Predsednik Rusije Vladimir Putin dao je uveravanja da je epidemiološka situacija pod kontrolom u Rusiji gde je do sada, prema zvaničnim podacima, registrovano 114 slučajeva zaraženih koronavirusom bez smrtnih slučajeva. "Uprkos povišenom riziku situacija je opšte uzev pod kontrolom", rekao je ruski predsednik ukazujući da su mere koje su preduzete već u februaru, kao zatvaranje granice sa Kinom, do sada uspele da spreče "masovni dolazak bolesti" u Rusiju.

16 : 07 Portparol Evropske komisije Erik Mamer je na oskudnoj redovnoj konferenciji za novinare u Briselu na kraju obraćanja pročitao pesmu "Proleće" francuskog književnika Viktora Igoa kako bi obeležio predstojeći dolazak novog godišnjeg doba i opustio atmosferu, u svetlu pandemije novog koronavirusa.

16 : 00 Uhapšen zbog širenja dezinformacija na Fejsbuku Pripadnici Ministarstva unutrašnjih poslova u Požarevcu uhapsili su D. J. (54) iz okoline Malog Crnića, zbog postojanja osnova sumnje da je učinio krivično delo izazivanje panike i nereda. "Sumnja se da je na svom Fejsbuk profilu postavio neistinitu informaciju da na teritoriji opštine Malo Crniće ne rade pošte i banke, da je radno vreme prodavnica skraćeno, kao i da se meštanima dele bonovi za hleb, što je izazvalo strah i paniku", saopštio je MUP Srbije.

15 : 54 Javnobeležnička komora Srbije: Nastavljamo sa radom, ali u smanjenom obimu posla Javnobeležnička komora Srbije saopštila je da će javnobeležničke kancelarije nastaviti da rade svakog radnog dana od 9 do 17 časova, ali uz obustavu overa potpisa, rukopisa i prepisa, osim u naročito hitnim i opravdanim situacijama. U takvim situacijama, neophodno je da stranke elektronskom ili redovnom poštom dostave javnobeležničkoj kancelariji obrazložen zahtev za hitno obavljanje ove službene radnje.

15 : 49 Moratorijum na otplatu kredita Narodna banka Srbije uvela je moratorijum na otplatu kredita. Tоkоm trajanja vanrеdnоg stanja, banka kaо ni davalac lizinga nеćе оbračunavati zatеznu kamatu na dоspеla, a nеizmirеna pоtraživanja i nеćе pоkrеtati pоstupak izvršеnja. Oni koji žele da nastave sa otplatom, imaće tu mogućnost. Detaljnije ovde.

15 : 46 Evropska federacija: Zaštititi novinare, mogu da rade od kuće Evropska federacija novinara (EFJ) pozdravila je mere koje su preduzete kako bi se novinarima obezbedila sigurnost zbog izbijanja epidemije COVID 19, istovremeno osuđujući stav pojedinih poslodavaca koji prisiljavaju novinare da rade u redakcijama, prenelo je Udruženje novinara Srbije. "Zdravlje i sigurnost novinara su prioritet. Pozivamo sve poslodavce da primene mere zaštite zdravlja novinara na radnom mestu", navedeno je u saopštenju EFJ-a i dodaje da je od svojih podružnica saznao da pojedini poslodavci ne dozvoljavaju novinarima da rade van redakcija.

15 : 44 Rusija uvodi obavezu testiranja na koronavirus za sve koji dolaze iz Evrope Ruski zdravstveni zvaničnici uveli su od obavezno testiranje na koronavirus za sve koji su se vratili iz neke od evropskih zemalja u poslednjih 14 dana. Današnjim dekretom uvedeno je i obavezno testiranje za sve koj su se vratili iz inostranstva u proteklih mesec dana ako imaju simptome nalik gripu. To su poslednje u nizu mera koje su su ove nedelje preduzele ruske vlasti radi sprečavanja širenja COVID 19 u Rusiji u kojoj je do sada registrovano 93 slučaja zaraze.

15 : 42 Makedonski ministar: Zaraženi iz Skoplja imao goste iz Srbije Ministar zdravlja Severne Makedonije Venko Filipče izjavio je da je Skopljanac, kojem je danas potvrđen koronavirus imao goste iz Srbije, koji su mogući nosioci zaraze. "To je pacijent koji je imao goste iz Srbije. To su epidemiološki podaci koje imam za sada, i oni su navodno oboleli. Sada trenutno kontaktiraju i te ljude. Posle odgovarajućih informacija ću obavestiti i sprske zdravstvene vlasti" rekao je Filipče.

15 : 37 SZO savetuje produžavanje mera karantina i samoizolacije Pacijenti zaraženi koronavirusom mogu biti zarazni čak i dve nedelje nakon prestanka simptoma, rekao je direktor Svetske zdravstvene organizacije (SZO) Tedros Adhanom Gebrejesus. On ističe da bi se zbog toga mere karantina i samoizolacije trebale produžiti na četiri nedelje.

15 : 35 Predsednik sindikata UGS "Nezavisnost" Zoran Stojiljković rekao je da treba uvesti moratorijum na radni status radnika bar na 90 danadok traje vanredno stanje usled epidemije koronavirusa.

15 : 35 Poseban broj telefona i mejl adresa MUP za informacije o epidemiji Ministarstvo unutrašnjih poslova je saopštilo da su otvorene posebna mejl adresa i broj telefona, na kojima građani mogu dobiti sve informacije iz nadležnosti MUP vezane za aktuelnu situaciju u vezi sa epidemijom koronavirusa. Kako se navodi u saopštenju, pitanja iz nadležnosti MUP građani mogu da pošalju na mejl adresu[email protected]ili da se informišu na broj telefona 011/2741-580.

15 : 34 Mere u Rusiji Ruski zdravstveni zvaničnici uveli su od obavezno testiranje na koronavirus za sve koji su se vratili iz neke od evropskih zemalja u poslednjih 14 dana. Današnjim dekretom uvedeno je i obavezno testiranje za sve koj su se vratili iz inostranstva u proteklih mesec dana ako imaju simptome nalik gripu.

15 : 33 Brojevi kol-centara za pomoć starima Tokom vanrednog stanja, a u skladu sa merama Vlade Republike Srbije na osnovu kojih lica koja imaju više od 65 godina ostaju u svojim domovima, od danas sa radom počinju kol-centri pri svakoj opštini. Radno vreme kol-centara je svakog dana od 8 do 17 sati. Brojeve pogledajte u ovoj vesti.

15 : 27 Nastava na daljinu - šta mislite o tome? Šta o nastavi na daljinu misle roditelji? Razgovarali smo sa mamom jednog đaka: Izvor: N1

15 : 14 Mere karantina za migrante u kampovima širom Grčke Grčko Minitarstvo za migracije saopštilo je da uvodi mere karantina migrantima koji se nalaze u kampovima širom zemlje kao meru borbe protiv širenja novog korona virusa. "Posete pojedinaca ili organizacija migrantskim kampovima odložene su za najmanje 14 dana", navodi se u saopštenju i dodaje da će samo osoblje u tim prihvatnim centrima moći da ulazi.

15 : 13 Zbog izolacije smanjeno zagađenje vazduha na severu Italije Koncentracija azot dioksida (NO2), gasa - opasnog zagađivača vazduha je u postepenom opadanju na severu Italije. To je posledica izolacije u kojoj se nalazi region i smanjenja opšte privredne aktivnosti.

15 : 09 Tri nova slučaja u Severnoj Makedoniji, ukupan broj zaraženih 26 U Severnoj Makedoniji do podne ima registrovanih ukupno 26 obolelih od koronavirusa, izjavio je makedonski ministar zdravlja Venko Filipče. On je rekao da su novi pozitivni slučaji tri pacijenta koji su testirani na privatnoj klinici „Žan Mitrev“ u Skoplju.

15 : 07 Savet ministara proglasio vanredno stanje na teritoriji cele BiH Savet ministara Bosne i Hercegovine je na teritoriji cele zemlje proglasio stanje prirodne ili druge nesreće zbog pandemije koronavirusa. Proglašenje vanrednog stanja na nivou BiH, saopšteno je, znači pojednostavljenje procedura koje treba da pomognu da se zemlja izbori sa tim problemom.

15 : 05 Kancelarija za KiM formira krizne štabove u srpskim sredinama na Kosovu Direktor Кancelarije za Кosovo i Metohiju Marko Đurić je izjavio da se u srpskim sredinama na Kosovu, zbog koronovirusa, formiraju krizni štabovi i naveo da se preduzimaju maksimalni napori da se snabdevanje u njima održi normalnim. "Pozivam naše građane u južnoj pokrajini da se striktno pridržavaju mera koje je propisala Vlada Srbije, kako bismo se zajedno izborili sa koronavirusom i sprečili da naši najmiliji postanu žrtve ove opasne zaraze", rekao je Đurić, saopštila je Kancelarija koju vodi.

15 : 04 U Iranu 988 žrtava virusa, zaraženo 16.169 osoba Iranske vlasti saopštile su da je od koronavirusa prema poslednjim podacima preminulo 988 ljudi, a zaraženo je 16.169 osoba. Vlasti su navele da je registrovano 135 smrti i 1.178 zaraženih u poslednja 24 sata.

14 : 38 Tramp uozbiljio retoriku Predsednik Donald Tramp uozbiljio je retoriku kada je reč o koronavirusu, građanima je dao smernice u suzbijanju širenja virusa za iduće dve sedmice, ali je i upozorio na moguću recesiju što bi moglo da utiče na njegovu kampanju za reizbor u Belu kuću krajem godine. Ekonomska situacija ne izgleda dobro, Val strit konstantno beleži gubitke, a dva najveća grada u SAD su paralisana. Reč je o Los Anđelesu u kojem ne radi gotovo ništa osim apoteka i prodavnica, a o Njujorku gde je obustavljena nastava za milion školaraca. Ipak, Donald Tramp fokusirao se na moguću recesiju. "Pa, može do nje doći. Trenutno ne razmišljamo o recesiji, fokusirani smo na virus. U slučaju paralize, zaliha ima dovoljno. A kada se završi ova kriza, uveren sam i videćete da će doći do velikog rasta", uveren je Tramp.











14 : 34 RFZO: Građanima omogućeno da bez odlaska na šaltere ostvare svoja prava Republički fond za zdravstveno osiguranje saopštio je da je zbog prevencije širenja korona virusa preduzeo mere kojima je građanima omogućeno da se bez odlaska na šaltere informišu i ostvare prava iz obaveznog zdravstvenog osiguranja. Osiguranicima koji se nalaze na bolovanju, koje je utvrdila lekarska komisija, i onima koji su upućeni na lekarsku komisiju za produženje bolovanja, biće automatski produženo bolovanje za 30 dana bez odlaska na komisiju, a obrasci UP-2 za 2019. godinu važiće i dalje. Detaljnije ovde.

14 : 30 Viši sud doneo Uputstvo o radu sudija i zaposlenih Predsednik Višeg suda u Beogradu sudija Aleksandar Stepanović je doneo Uputstvo o radu sudija i zaposlenih u tom sudu za vreme vanrednog stanja u kojem je navedeno u kojim će se predmetima postupati u ovom periodu. Za vreme trajanja vanrednog stanja sudije svih krivičnih odeljenja Višeg suda u Beogradu postupaće u predmetima u kojima je određen pritvor ili se traži određivanje pritvora, u predmetima protiv maloletnih učinilaca krivičnih dela, odnosno gde je oštećeni maloletno lice, u predmetima koji se odnose na nasilje u porodici", navedeno je u uputstvu.

14 : 26 Dve osobe uhapšene u Zemunu zbog sumnje da su htele da preprodaju maske Beogradska policija uhapsila je M.D. (37) i D.V. (28) iz Leskovca, zbog nedozvoljene trgovine zaštitnih maski za lice i zaplenila veću količinu te robe. Kako se navodi, policija je u Glavnoj ulici u Zemunu, na autobuskoj stanici, kod D.V. pronašla 6.000 zaštitnih maski za lice upakovanih u kutije.

14 : 25 EWB: Izvoz medicinske opreme iz EU nije zabranjen, države odlučuju o količinama Iako je predsednik Aleksandar Vučić na konferenciji za medije povodom proglašenja vanrednog stanja u nedelju rekao da "od danas ne možemo da uvezemo medicinsku opremu iz zemalja EU", odluka koji je donela Evropska komisija 14. marta samo obavezuje zemlje članice da izdaju dozvolu za izvoz ove vrste proizvoda. Akt Evropske komisije (takozvana implementaciona uredba) propisuje da će nadležni organi država članica u vremenskom periodu od šest nedelja izdavati dozvole za izvoz zaštitne opreme koja je pobrojana u aneksu dokumenta – zaštitne maske, naočare, odela, rukavice i slično. "Izvoz je i dalje moguć, ali je potrebna dozvola organa država članica", potvrđuju za "European Western Balkans" iz Evropske komisije

14 : 19 Uhapšen zbog nepoštovanja rešenja o samoizolaciji Ministarstvo unutrašnjih poslova saopštilo je da su njegovi pripadnici uhapsili M.J. (60) iz Žablja zbog postojanja osnova sumnje da je učinio krivično delo nepostupanje po zdravstvenim propisima za vreme epidemije. Kako se navodi u saopštenju MUP, sumnja da M.J. po povratku iz inostranstva nije poštovao rešenje o samoizolaciji, koje mu je na graničnom prelazu uručila sanitarna inspekcija.

14 : 15 Ministarstvo: Nema obolelih u ustanovama socijalne zaštite U gerontološkim centrima i ustanovama za smeštaj korisnika socijalne zaštite na teritoriji cele Srbije, koji su u nadležnosti Ministarstva za rad, zapošljavanje, boračka i socijalna pitanja, nema obolelih od koronavirusa, rekao je resorni ministar Zoran Đorđević.

14 : 06 Zaraženi lekari iz Hrvatske bili u Austriji, a nikome to nisu prijavili Direktor KBC Zagreb Ante Ćorušić izjavio je za N1 da je dvoje zaraženih lekara koronavirusom bilo u Austriji, a da to nikome nije prijavljeno. On je dodao da će biti sankcionisani zbog toga. "Epidemiološki monitoring na klinici je završen, znamo da je virus uvezen iz inostranstva zbog odlaska na vikend u Austriji koji na vreme nije prijavljen upravi, i sa kojeg se deo kolega vratio, nastavio da radi i zatajio da su bili tamo. Apelujemo na odgovornost građana, na samokontrolu u ponašanju, a ta situacija važi i za doktore", izjavio je on. Detaljnije ovde.

14 : 04 Vlada pooštrila mere okupljanja, zabranjen izvoz svih lekova Vlada Srbije je na današnjoj sednici donela nove mere u cilju suzbijanja širenja koronavirusa. Među njima su zabrana izboza svih lekova, kao i određivanje određenih objekata za karantinski smeštaj. Pooštrene su i mere okupljanja i boravka u zatvorenom prostoru i na javnim mestima. Zaključkom Vlade određeno je nekoliko objekata koji će, u slučaju potrebe, služiti za karantinski smeštaj. Pooštrene su mere koje se odnose na ograničavanje javnog okupljanja na otvorenom i u zatvorenom prostoru. Detaljnije ovde.

14 : 00 Pomereno EP u fudbalu Evropsko prvenstvo u fudbalu pomereno je za godinu dana i održaće se od 11. juna do do 11. jula 2021. godine, odlučeno je na sastanku UEFA, prenose brojni izvori. Detaljnije u vesti SK ovde.

13 : 41 Srbija povukla policajce iz Severne Makedonije koji su bili na granici sa Grčkom Ministar unutrašnjih poslova Severne Makedonije Naće Čulev izjavio je da je Srbija povuka 10 policijajaca koji su bili angažovani na granici sa Grčkom zbog migrantske krize. Ministar je rekao novinarima da "migrantska kriza kao bezbednosni rizik i dalje postoji" i pozvao druge države čiji su policajci na južnoj granici Severne Makedonije, da ih ne povlače i da im, ako je moguće, ostanak produže za još dve nedelje. Detaljnije ovde.

13 : 38 Lončar: Na respiratoru četiri osobe zaražene virusom Od 65 potvrđenih slučajeva novog korona virusa 34 pacijenta su na bolničkom lečenju, 31 pacijent je na kućnom lečenju, dok su četiri osobe na respiratorima, izjavio je ministar zdravlja Zlatibor Lončar. Od ta četiri pacijenta, tri su u KC Vojvodina i jedan je na Klinici za infektivne bolesti KCS u Beogradu.

13 : 32 Omogućen elektronski prijem zahteva u PIO fondu Fond za pnezijsko i invalidsko osiguranje Srbije saopštio je da je, u skladu sa zabranom neposrednog prijema stranaka u službenim prostorijama, omogućio elektronski prijem zahteva za ostvarivanje prava na penziju i ostalih prava iz PIO. Zahtevi se dostavljaju adresu [email protected] Osim elektronski, zahtevi se mogu dostavljati i preko pošte, a datum prijema zahteva biće datum slanja mejla, odnosno poštanske pošiljke.

13 : 17 Krivične prijave protiv pet osoba zbog nepoštovanja mera samoizolacije Kruševačka policija će, po nalogu tužilaštava, podneti krivične prijave protiv pet osoba, zbog postojanja osnova sumnje da su izvršile krivično delo nepostupanje po zdravstvenim propisima za vreme epidemije.

13 : 07 Francuzi od danas izlaze samo uz potvrdu o pravdanju kretanja, kazna 135 evra Francuski ministar unutrašnjih poslova Kristof Kastaner naložio je građanima koji moraju da izadju da nose sa sobom potvrdu o pravdanju kretanja koje je ograničeno u okviru borbe protiv širenja novog korona virusa, preneo je pariski list Mond i dodao da će oni bez te potvrde dobiti kaznu od 135 evra. Kretanje će biti omogućeno jedino uz taj papir, na kojem onaj koji izlazi treba da popuni. Na tom papiru, čiji je primerak objavio Mond, onaj koji izlazi treba da navede lične podatke - ime, prezime, datum rođenja, adresu i razlog izlaska. Detaljnije ovde.

12 : 57 Čadež: Olakšava situaciju to što je Srbija fiskalno stabilna zemlja Ovo je kriza koja se ne rešava novcem, već disciplinovanim ponašanjem kako bismo uspeli da održimo ograničenje zaraze koronavirusom na umerenom nivou, da se ne uništi zdravstveni sistem, koji onda ima posledice po sve drugo, ocenio je predsednik Privredne komore Srbije Marko Čadež. On je dodao da je najvažnije da se obezbedi snabdevanje i istakao da je Srbija fiskalno stabilna zemlja što olakšava ovu situaciju.

12 : 54 U Hrvatskoj 65, u BiH 26 osoba zaraženih koronavirusom U Hrvatskoj i Bih je porastao broj obolelih od koronavirusa. Novi podaci govore da su u Hrvatskoj 65, a u BiH 26 osoba zaražene. Zaraženi su i dvojica lekara iz Klinike za infektivne bolesti "Dr. Fran Mihaljević" u Zagrebu. Detaljnije ovde.

12 : 47 Mihajlović: Nema zastoja, na najvećim gradilištima 2.700 radnika Ministarka građevinarstva, saobraćaja i infrastrukture, Zorana Mihajlović, izjavila je da na sedam najvećih infrastrukturnih gradilišta radi 2.700 radnika i da nema zastoja. Kineske kompanije rade na obilaznici oko Beograda, a američke Behtel i Enka na izgradnji "Moravskog koridora".

12 : 46 Gradonačelnik Niša promenio priču o javnom prevozu Niški javni prevoz, iako je gradonačelnik Darko Bulatović juče tvrdio da treba da bude više autobusa na ulicama kako bi bile manje gužve u njima, ipak prelazi na letnji red vožnje. Posle sastanka u Beogradu, promenio je priču, javlja reporter N1. Detaljnije ovde.

12 : 44 U Nišu zaraženo 10 osoba Na Кlinici za infektivne bolesti КC Niš, leči se četvoro pacijenata kod kojih je potvrđeno da su oboleli od koronavirusa, a dva pacijenta otpuštena su juče na kućno lečenje, saopštio je Klinički centar Niš. Zaraženih u Nišu ukupno 10, a 29 u samoizolaciji, javlja reporter N1.

12 : 31 Šalteri BusPlusa zatvoreni, provera kontrolora na početnim stanicama BusPlus je saopštio da će svi njihovi šalteri biti zatvoreni do daljeg, ali da će građani Beograda, čije kartice su istekle posle 1. marta, moći da ih dopune bez problema. Kontrolori BusPlus-a će biti angažovani na terminusima, odnosno, početnim stanicama koje opslužuju linije javnog gradskog prevoza na teritoriji Grada Beograda, navedeno je u saopštenju.

12 : 17 EU razmatra kako da poveže Zapadni Balkan s inicijativama za suzbijanje virusa Portparolka Evropske komisije Ana Pisonero izjavila je da Evropska unija razmatra načine da poveže Zapadni Balkan sa inicijativama koje preduzima EU u suzbijanju pandemije koronavirusa i dodala da je sada vreme za solidarnost a ne za "neutemeljene optužbe". 12:10 Izvor: Tanjug Ambasadorka Kine u Srbiji Čen Bo prenela je predsedniku Srbije Aleksandru Vučiću da je Kina odobrila donaciju i odlučila da pošalje stručnjake kako bi pomogla Srbiji u borbi protiv pandemije koronavirusa. Ona je izrazila nadu da će ti stručnjaci stići u Srbiju do kraja nedelje.

11 : 58 Policija reagovala, prijave zbog nepoštovanja izolacije U okolini Kruševca policija je morala da reaguje u slučaju dvojice muškarca jer nisu poštovali zdravstvene propise o izolaciji već su se slobodno kretali. Detaljnije ovde.

11 : 49 Obaveštenje Starog grada ugostiteljima: Kažnjavaćemo Beogradska opština Stari grad podelila je obaveštenja o novom radnom vremenu zbog vanrednog stanja ugostiteljima koji prvog dana nisu zatvorili svoje objekte posle 20 časova i najavila da će ubuduće kažnjavati vlasnike koji se ne budu strogo pridržavali te odluke uvedene zbog epidemije koronavirusa. Detaljnije ovde.

11 : 48 Beogradska policija pronašla devojku koja je pobegla iz bolnice.

11 : 44 Desetine zaposlenih u Zavodu za javno zdravlje Čačak u karantinu Nakon četiri pacijenta sa korona virusom u Čačku, u protekla 24 sata u čačanskoj bolnici nije bilo novih slučajeva. Međutim, 50 ljudi Zavoda za javno zdravlje iz Čačka je u karantinu, jer je njihova koleginica obolela od koronavirusa. Ona se nalazi na kućnom je lečenju. Detaljnije ovde.

11 : 35 Pritisak u Kraljevu i okolini na ljude koji dolaze iz inostranstva Direktor Zavoda za javno zdravlje u Kraljevu Aleksandar Macan rekao je posle sednice Štaba za vanredne situacije da je da je bio zaprepašćen brojem ljudi i redovnih linija prevoza koje svakodnevno saobraćaju prema inostranstvu i iz inostranstva. On je rekao i da postoji veliki pritisak od strane lokalnog stanovništva, zbog ljudi koji stižu iz inostranstva. Iako su ljudi uglavnom prošli karantine u zemljama iz kojih dolaze, nisu bolesni, ali su u samoizolaciji iz preventivnih razloga, prema rečima Aleksandra Macana, okolina ih, međutim, ne prihvata, a bilo je čak i incidenata.

11 : 33 Prvi slučaj koronavirusa u Gornjem Milanovcu Prvi slučaj koronavirusa registrovan je u Gornjem Milanovcu, dok se 18 osoba nalazi u izolaciji, javlja reporter N1. Predsednik opštine Gornji Milanovac Dejan Kovačević izjavio je da je osoba kod koje potvrđen virus, zaposlena u Čačku, gde je i zaražena.

11 : 26 Izmene rada sudova i tužilaštava u Srbiji tokom vanrednog stanja Ministarstvo pravde Srbije je uputilo preporuke pravosudnim organima i drugim zainteresovanim stranama u sistemu pravosuđa u vezi rada sudova i javnih tužilaštava za vreme vanrednog stanja. Preporuke se odnose na uspostavljanje nove privremene organizacije rada zaposlenih u sudovima i tužilaštvima, kao i na postupanje nosilaca pravosudnih funkcija, advokata i pravosudnih profesija u odnosu na sudske predmete i krivične postupke, koji su prepoznati kao hitni i od najvišeg značaja za gradjane i državu.

11 : 23 Panić: Nekorektna najava o povećanju plata medicinarima Rade Panić, predsednik Sindikata lekara i farmaceuta Srbije, gostujući na N1 kazao je da je u ovom trenutku nekorektna najava predsednika Aleksandra Vučića da će plate zdravstvenim radnicima biti povećane za 10 odsto. O tome čitajte u posebnoj vesti.

11 : 21 Donacije za zdravstvene radnike u Vojvodini U Novom Sadu je primetno manje ljudi na ulicama i nema gužve u saobraćaju. Zasedao je i Krizni štab pokrajine koji je doneo dodao dodatne mere koje će se sprovoditi na teritoriji Vojvodine. Kako javlja reporterka N1, pokrajinske vlasti su napomenule da planiraju i da finansijski pomognu zdravstvene radnike, a uskoro će biti otviren račun za donacije.

11 : 10 Nacionalna služba Srbije za zapošljavanje obustavila rad sa strankama NZS je saopštila da se od danas, 17. marta, neće obavljati prijavljivanje na evidenciju nezaposlenih lica, niti će se evidentirati obavezno lično javljanje građana koji traže posao.

11 : 04 Samohrane majke u strahu od gubitka posla zbog koronavirusa traže pomoć države "Neke majke mogu svoj posao raditi od kuće, ali je veliki broj onih koje to ne mogu – zdravstvene radnice, trgovkinje, frizerke, radnice u fabrikama. Da ove majke ne bi danas ili nakon prestanka vanrednog stanja ostale bez posla, država mora da nađe način kako da ohrabri poslodavce da to ne čine", rekla je narodna poslanica i osnivačica udrženja "Mame su zakon" Tatjana Macura.

10 : 22 Gde možete registrovati vozila Građani Srbije produženje registracije svojih vozila mogu obavljati isključivo na tehničkim pregledima u ovlašćenim servisima, saopštilo je Ministarstvo unutrašnjih poslova. Detaljnije ovde.

10 : 21 Šarčević o prijemnim ispitima, nastavi na daljinu... Učenici u Srbiji od danas su nastavu počeli da prate na daljinu putem kanala Radio-televizije Srbije. Novi model nastave neće uticati na održavanje male mature, a prijemni ispiti za fakultete, kao i ispitni rokovi biće pomereni, rekao je za N1 ministar prosvete Mladen Šarčević. Intervju sa ministrom pročitajte OVDE.

9 : 49 Nove mere i obaveštenja Infostana Nove mere Infostana - penzionerima odloženo plaćanje, neće biti pokretanja postupaka prinudne naplate, neće biti kamata na kašnjenje, šalteri neće raditi... Ostale informacije potražite u vesti OVDE.

9 : 45 Američke destilerije viskija poklanjaju alkohol za dezinfekciju Destilerija "Eight Oaks Farm" napunila je u ponedeljak svojih prvih 20 boca, namenjenih dobrotvornim grupama kojima treba sredstvo za dezinfekciju ruku, ali ne mogu da ga nabave zbog nestašice izazvane masovnom kupovinom zbog pandemije koronavirusa. Ta porodična destilerija planira da ove nedelje znatno poveća proizvodnju i deli dezinficijens u dobrotvorne svrhe, kao i da ga nudi putem interneta i na pijacama gde prodaje svoj alkohol.

9 : 31 Mali o izostanku jednog roditelja s posla Ministar finansija Siniša Mali izjavio je da će u narednih nekoliko dana biti doneta odluka o preduzećima u kojima "jedan roditelj treba da ostane kod kuće sa decom". Mali je, na pitanje šta rade porodice gde deca ne idu u školu i neophodno je da jedan roditelj ostane da ih čuva, odgovorio da "upravo tako i urade". Detaljnije ovde.

9 : 17 SZO obećala pomoć Srbiji u skladu sa mogućnostima Ministar spoljnih poslova Ivica Dačić razgovarao je telefonom sa generalnim direktorom Svetske zdravstvene organizacije (SZO) Tedrosom Adhanom Gebrejezusom, koji je obećao da će SZO pozitivno odgovoriti na zahteve Srbije i uputiti neophodnu pomoć u skladu sa trenutno raspoloživim resursima, saopštilo je Ministarstvo.

9 : 11 Islamska država upozorila je teroriste da se drže podalje od Evrope dok pandemija koronavirusa ne bude pod kontrolom, prenosi Rojters.

9 : 10 Henks izašao iz bolnice Glumac Tom Henks izašao je iz australijske bolnice u koju je bio smešten u izolaciju pošto je bio pozitivan na novi korona virus, saopštile su vlasti države Kvinslend.

9 : 08 Ukradeno 50.000 maski Iz bolničkog skladišta medicinske opreme u nemačkom gradu Kelnu u ponedeljak je ukradeno 50.000 zaštitnih maski. Detaljnije ovde.

9 : 06 Razmatra se uvođenje još jednog kanala RTS za nastavu, naveo ministar prosvete Mladen Šarčević. Nastava na daljinu počinje od danas.

8 : 57 Četiri osobe ozdravile u Hrvatskoj, devet novozaraženih Koronavirusom u Hrvatskoj zaraženo je još devet ljudi, što je ukupno 65 zaraženih, rekao je hrvatski ministar zdravlja Vili Beroš. Četiri osobe su ozdravile, potrvrdio je ministar za N1.

8 : 49 Zbog korona virusa odloženi stranački izbori u Ohaju Nekoliko sati pre unutarstranačkih izbora američke Demokatske stranke, vlasti Ohaju odlučile su da zbog pandemije koronavirusa ne otvore biračka mesta. Guverner Ohaja Majke Devajn, Republikanac, objavio je kasno sinoć na Tviteru da bi glasanje tokom krize Covid-19 birače izložilo zdravstvenom riziku. On je dodao da vlasti rade na tome kako da se biračima omogući da glasaju na neki drugi način. Za danas su izbori na kojima Demokrate glasaju o potencijalnim kandidatima za predsednika SAD bili planirani u američkim saveznim državama Ohaju, Floridi, Arizoni i Ilionisu. Predsednički izbori u SAD su u novembru.

8 : 42 Na Kosovu zaraženo 16 osoba U Prištini je potvrđen još jedan slučaj koronavirusa, čime se broj zaraženih na Kosovu popeo na 16, saopštio je kosovski Nacionalni institut za javno zdravlje na svojoj Fejsbuk stranici. U pitanju je ženska osoba sa Kosova koja je iz Londona stigla u ponedeljak. Njeno stanje je stabilno, preneo je portal Kossev. Prema dosadašnjim podacima, svi zaraženi korona takođe su stabilno.

8 : 37 Iseljavaju se svi studentski domovi u Beogradu Svih devet studentskih domova u Beogradu biće iseljeno do večeras u 18, o čemu su studenti već obavešteni, izjavio je pomoćnik direktora za ishranu Ustanove Studentski centar "Beograd" Srđan Janković. On je dodao da će studenti moći da se vrate u svoje sobe posle završetka pandemije.

8 : 18 Broj zaraženih porastao na 65 Od poslednjeg izveštaja, pa do jutros u 8 časova godine testirani su uzorci 19 osoba od kojih je osam pozitivnih i 11 negativnih na novi korona virus. U kućnoj izolaciji nalaze se tri osobe sa lakšom kliničkom slikom, dok je pet osoba zadržano na bolničkom lečenju, bez komplikacija, stabilnog opšteg stanja, saopšteno je na sajtu Ministarstva zdravlja.